b'\n_START_ARTICLE_\nGrigori Rasputin\n_START_PARAGRAPH_\nSi Grigori Yefimovich Rasputin (Ruso: \xd0\x93\xd1\x80\xd0\xb8\xd0\xb3\xd0\xbe\xd1\x80\xd0\xb8\xd0\xb9 \xd0\x95\xd1\x84\xd0\xb8\xd0\xbc\xd0\xbe\xd0\xb2\xd0\xb8\xd1\x87 \xd0\xa0\xd0\xb0\xd1\x81\xd0\xbf\xd1\x83\xd1\x82\xd0\xb8\xd0\xbd, IPA [\xc9\xa1r\xca\xb2\xc9\xaa\xcb\x88\xc9\xa1or\xca\xb2\xc9\xaaj j\xc9\xaa\xcb\x88f\xca\xb2im\xc9\x99v\xca\xb2\xc9\xaat\xc9\x95 r\xc9\x90\xcb\x88sput\xca\xb2\xc9\xaan]) (21 Enero [Lumang Estilo 9 Enero] 1869\xc2\xa0\xe2\x80\x93 30 Disyembre [Lumang Estilo 17 Disyembre] 1916) ay isang Rusong mistiko at tagapagpayo ng mga Romanov, ang mag-anak ng Imperyo ng Rusya. Hindi siya kailanman naging opisyal na mayroong kaugnayan sa Simbahang Ortodokso subalit itinuturing siya na isang strannik (o peregrino) na nagpapalipat-lipat mula sa iba\'t ibang mga monasteryo o kumbento. Itinuturing din siyang isang starets (\xd1\x81\xd1\x82\xd0\xb0\xcc\x81\xd1\x80\xd0\xb5\xd1\x86, "nakatatanda", isang pamagat na karaniwang inilalaan para sa mga mongheng kumpesor), dahil pinaniniwalaan na siya ay isang sikiko at nakapagpapagaling dahil sa pananalig. Napahanga niya ang maraming mga tao dahil sa kaniyang kaalaman at kakayahan na maipaliwanag ang Bibliya sa isang paraang hindi kumplikado.'